Diari Oficial de la Generalitat Valenciana


Sumari del DOGV 10450, del 18-12-2024 (2024/13392)

DECRET LLEI 15/2024, de 17 de desembre, del Consell, pel qual es modifica el Decret llei 19/2021, de 23 de desembre, del Consell, d’autorització de creació de la Societat Fira Alacant, SA, i de la Societat Fira València, SA.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/17/15/dof/vci/html**

### Dades del document

Número de DOGV
:   10254

Data del DOGV
:   18-12-2024

Secció del DOGV
:   I. DISPOSICIONS GENERALS

Número del document
:   2024/13460

CVE
:   AJTU-N-3921-90733

Data del document
:   17-12-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret llei

Anàlisi jurídica

 Descriptors 

:   * Societat Valenciana Fira Alacant, Sa
    * Societat Valenciana Fira València, Sa
    * registre de societat mercantil
    * manifestació comercial
    * societat mercantil
    * liquidació de societat mercantil

PREÀMBUL

I

Mitjançant el Decret llei 19/2021, de 23 de desembre, del Consell, d’autorització de creació de la Societat Valenciana Fira Alacant, SA, i de la Societat Valenciana Fira València, SA, es va iniciar una nova etapa en la història de les institucions firals de la Comunitat Valenciana amb la constitució d’estes dos societats l’any 2022 com a societats mercantils del sector públic instrumental de les previstes en els articles 2.3.b) i 156 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Constituïdes com a societats anònimes de caràcter unipersonal, el seu soci únic és la Generalitat. La totalitat del capital social és de titularitat pública i es regixen pels seus estatuts, per l’ordenament jurídic privat i la seua legislació específica, sense perjuí del que s’establix en la resta de les normes de dret públic que els són aplicables.

Estes entitats tenen per objecte promocionar, programar, crear, controlar i coordinar les fires comercials autoritzades i declarades internacionals, d’acord amb el que es preveu en la normativa vigent, així com les fires comercials oficials, de caràcter local, provincial, autonòmic o nacional; així mateix, poden dur a terme altres activitats que contribuïsquen a la defensa, suport o foment del comerç, la indústria o el turisme, així com les manifestacions culturals o d’oci, i aquelles actuacions que siguen d’utilitat per al desplegament dels objectius que tenen encomanats.

D’altra banda, correspon a la Generalitat, a través de la conselleria competent, tutelar i coordinar les institucions firals de la Comunitat Valenciana entre si, amb els diferents centres directius de la Generalitat, amb altres entitats del sector públic o altres administracions públiques, d’acord amb el que es disposa en el Decret 226/2023, de 19 de desembre, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, i de conformitat, així mateix, amb el que es disposa en la Llei 3/2015, de 2 d’abril, de cambres de Comerç, Indústria, Servicis i Navegació de la Comunitat Valenciana, i en el Decret 125/2014, de 25 de juliol, del Consell, sobre fires comercials de la Comunitat Valenciana.

II

Des de l’entrada en vigor de l’esmentat Decret llei 19/2021, de 23 de desembre, s’han anat materialitzant les previsions que contenia. No obstant això, no ha sigut fins a l’any 2023 que les dos institucions han iniciat el recorregut com a societats mercantils del sector públic, amb la subrogació de la titularitat del deute financer de les predecessores de les actuals mercantils (la Fira Mostrari Internacional de València i la Institució Firal Alacantina) i la regularització patrimonial dels seus béns, tot això a l’efecte de complir els requeriments de solvència de la legislació mercantil i de cobrir la necessitat de dotar-les d’una adequada capitalització que els permeta afrontar amb garanties el desenrotllament de la seua activitat.

III

No obstant l’anterior, és necessari continuar el procés de renovació i consolidació de l’activitat de les dos institucions firals per a avançar en competitivitat i millorar els servicis que poden oferir, tant al teixit productiu com al conjunt de la societat de la Comunitat Valenciana, atenent les demandes de la indústria, del comerç i del turisme des del punt de vista de la necessària innovació, la digitalització i la internacionalització.

L’article 4.1 del Decret llei 19/2021, de 23 de desembre, delimitava l’objecte de les dos entitats, constituïdes com a societats mercantils, per a atendre els que tradicionalment havien sigut els seus objectius fundacionals: promocionar, crear, controlar i coordinar les fires comercials nacionals i internacionals, d’acord amb el que es preveu en la normativa vigent, i les fires comercials oficials, de caràcter local, provincial, autonòmic o nacional.

En l’article 4.2 s’afegien nous objectius, com l’organització d’activitats que contribuïsquen a la defensa, suport o foment del comerç, de la indústria o del turisme, així com les manifestacions culturals o d’oci, o aquelles que siguen d’utilitat per al desenvolupament de les finalitats indicades. Amb este fi, poden acollir, promocionar i organitzar altres activitats, com ara reunions, congressos, convencions, conferències, exposicions o qualsevol esdeveniment que puguen realitzar en l’àmbit industrial, comercial, turístic, cultural i d’oci, així com la cessió o lloguer a tercers de les instal·lacions i els servicis per a celebrar-les.

Amb la posada en marxa de les dos entitats firals s’evidencia la necessitat d’abordar noves activitats i models de negocis que no troben cobertura legal en el Decret llei 19/2021, ja que no cobrix tot el funcionament possible de les fires, com són aquelles activitats vinculades al foment del turisme, les manifestacions culturals com reunions, congressos, convencions, conferències, exposicions o qualsevol esdeveniment que puguen realitzar en l’àmbit industrial, comercial, turístic i fins i tot de l’oci.

Per això, es fa imprescindible ampliar la declaració d’interés general inclosa en l’esmentat Decret llei 19/2021 respecte de les infraestructures públiques de les institucions firals, ampliant-la també al conjunt d’estes activitats que contribuïsquen a la defensa, suport o foment del comerç, de la indústria o del turisme, i les manifestacions culturals o d’oci que siguen d’utilitat per al desenrotllament de les finalitats indicades.

D’altra banda, arran de la pandèmia de la Covid-19, tant la invasió russa d’Ucraïna com els conflictes al Pròxim Orient comporten un alt grau d’incertesa i són factors que no afavorixen l’atracció d’inversions; tot això repercutix negativament en les institucions firals de tot el món i fa necessari que, amb caràcter urgent, puguen afrontar estos reptes amb nous projectes que els permeten garantir la continuïtat de la seua activitat i fer-ho des del marc d’equilibri pressupostari mitjançant la generació de recursos econòmics que ho permeten.

Així, l’ajornament de certàmens a causa de la Covid-19 i les circumstàncies anteriorment ressenyades han causat una enorme incertesa en expositors i visitants, i han provocat que les fires obtinguen resultats inferiors als inicialment previstos, amb ajornaments i desconvocatòries de certàmens; igualment, s’ha produït un efecte inflacionista en la pràctica totalitat dels costos dels esdeveniments, que no ha pogut traslladar-se als preus de venda, perquè estaven fixats i contractats amb molts mesos d’antelació.

Això ha deixat el sector de les fires i esdeveniments en una situació complicada, amb una rendibilitat molt inferior a la dels anys previs a la pandèmia i la guerra d’Ucraïna, i amb la necessitat d’ampliar el seu negoci a altres camps compatibles amb la seua activitat i amb els recintes de què disposen.

Sent cert que s’ha observat una recuperació econòmica després de la crisi provocada per la Covid-19, també ho és que l’economia de la Comunitat Valenciana, igual que la de la resta d’Espanya, afronta desafiaments significatius.

Tot això afecta en gran manera la xifra de negoci de la Societat Valenciana Fira Alacant, SA, i de la Societat Valenciana Fira València, SA, entitats molt vinculades i dependents de l’activitat industrial del conjunt del territori valencià.

El sector turístic creix notablement a la Comunitat Valenciana, i de fet ja suposa més d’un 16 % del PIB, un motor inqüestionable per a la Comunitat que encara no ha arribat al seu sostre. Este creixement és degut, entre altres motius, a la diversificació de l’oferta turística, fet que permet accedir a un rang de turistes molt superior i diversificat, a més de configurar una oferta molt més atractiva.

Part d’eixa oferta turística, que a més en els últims anys està creixent notablement i que aporta un enorme valor en termes econòmics i de proposta de valor, és la celebració d’espectacles, concerts i festivals, esdeveniments amb una gran capacitat per a atraure turisme de qualitat, tant nacional com internacional. La Comunitat Valenciana manca d’infraestructures suficients per a donar resposta a les necessitats que actualment hi ha en esta àrea. Sens dubte, hi ha més demanda d’esdeveniments d’estes característiques de la que es pot atendre amb els espais existents. Especialment, si parlem de recintes tancats, l’oferta es reduïx dràsticament, la qual cosa implica que molts d’estos esdeveniments, que podrien celebrar-se a la Comunitat, no puguen fer-ho per la falta d’infraestructures preparades per a acollir-los. L’existència de recintes tancats ampliaria, sens dubte, la possibilitat d’estendre més enllà de l’estiu la temporada de festivals i concerts, i es podrien acollir espectacles de tot tipus també en períodes en què ara mateix l’activitat és molt baixa.

En este context, sorgix igualment la necessitat urgent de facilitar el desenrotllament de les dos institucions firals de la Comunitat Valenciana, arreplegat en el Decret llei 19/2021, de 23 de desembre, del Consell.

La disminució de la rendibilitat en estes circumstàncies, que podria suposar un problema puntual, però que en exercicis posteriors podria adquirir un caràcter estructural, es traslladaria als balanços de situació de les institucions firals. Això contravindria els principis continguts en la Llei orgànica 2/2012, de 27 d’abril, d’estabilitat pressupostària i sostenibilitat financera, que han de presidir les actuacions del conjunt del sector públic.

D’una manera urgent i extraordinària, cal posicionar l’activitat de les institucions firals amb este nou model d’activitat firal, fent reunions, congressos, convencions, conferències, exposicions o qualsevol esdeveniment que puguen realitzar en l’àmbit industrial, comercial, turístic, cultural i d’oci, així com la cessió o el lloguer a tercers de les instal·lacions i els servicis per a portar-los a terme, atés l’objecte social de les entitats firals.

A este efecte, és procedent modificar la disposició addicional segona del Decret llei 19/2021, de 13 de desembre, per a ampliar l’abast de la declaració d’interés general a les diferents manifestacions objectives que preveu la Llei 14/2010, de 3 de desembre, d’espectacles públics, activitats recreatives i establiments públics, i que es vinculen a l’oci, la cultura i el turisme.

En conseqüència, es considera necessària l’aprovació pel Consell d’este decret llei de caràcter extraordinari, en els termes de l’article 86, atés que concorre la urgent i extraordinària necessitat de la decisió.

IV

A través del Decret llei 7/2024, de 9 de juliol, del Consell, de simplificació administrativa de la Generalitat, s’han adoptat mesures de simplificació administrativa i millora de la qualitat reguladora per a la reactivació econòmica a la Comunitat Valenciana, que responen d’esta manera a la necessitat d’afrontar un context econòmic complex i canviant.

Per això, en el marc que ha motivat el Decret llei 7/2024, sorgix igualment la necessitat urgent de facilitar el desenrotllament i enfortiment de les nostres institucions firals. La simplificació administrativa, facilitar l’accés i l’exercici d’activitats productives, atraure inversions, simplificar tràmits i canviar la cultura administrativa per a fer-la més àgil, accessible i proactiva cap a empreses i ciutadania són eixos prioritaris que han de regir l’actuació de la Generalitat.

V

L’article 44 de l’Estatut d’Autonomia de la Comunitat Valenciana permet al Consell dictar mesures legislatives provisionals en cas de necessitat extraordinària i urgent per mitjà del decret llei.

Este decret llei respecta estos límits i la jurisprudència del Tribunal Constitucional en la seua interpretació de l’article 86.1 de la Constitució Espanyola.

Quant a la necessitat extraordinària i urgent, la jurisprudència constitucional ha assenyalat que la seua apreciació és part del juí polític del Govern (per exemple, sentències 61/2018, de 7 de juny, FJ 4, i 142/2014, d’11 de setembre FJ 3).

El Tribunal Constitucional ha precisat que el decret llei és constitucionalment vàlid sempre que la seua finalitat siga abordar una situació concreta i urgent que requerix acció normativa immediata en un termini més curt que el del procediment legislatiu ordinari o d’urgència.

El Tribunal Constitucional també ha defés que el decret llei és adequat per a pal·liar «conjuntures econòmiques problemàtiques» i els seus greus efectes (STC 31/2011, de 17 de març, FJ, 4 i STC 137/2011, de 14 de setembre, FJ 6).

En este cas, la situació descrita es considera una «conjuntura econòmica problemàtica» que el decret llei pretén abordar amb mesures necessàries per als interessos generals, existint una «connexió de sentit» entre la situació habilitant i les mesures adoptades (STC 29/1982, de 31 de maig, FJ 3; SSTC 96/2014, de 12 de juny, FJ 5, i 183/2014, de 6 de novembre, FJ 4).

VI

Este decret llei consta d’un preàmbul i una part dispositiva estructurada en un únic article i una disposició final.

Este decret llei és coherent amb els principis de bona regulació establits en l’article 129 de la Llei 39/2015, d’1 d’octubre, del procediment administratiu comú de les administracions públiques.

Així, atesos els principis de necessitat i eficàcia, que recolzen en l’interés general en què es fonamenta la mesura, és el decret llei l’instrument més immediat per a garantir la seua consecució i l’únic actualment disponible per a atendre les necessitats i circumstàncies descrites anteriorment. Es respecta també el principi de proporcionalitat, atés que la norma no conté mesures restrictives de drets ni imposa obligacions a ciutadans o empreses. És més, amb esta norma s’ampliaran les possibilitats de desenrotllament del nostre teixit econòmic.

Així mateix, la norma resulta coherent amb el vigent ordenament jurídic, i s'ajusta, per això, al principi de seguretat jurídica, ja que les mesures que incorpora són la millor alternativa possible atesa la situació d’excepcionalitat, per tal com contenen la regulació necessària i imprescindible per a la consecució dels objectius prèviament esmentats.

Quant al principi de transparència, esta norma definix clarament els seus objectius, reflectits tant en la seua part expositiva com dispositiva.

Finalment, en relació amb el principi d’eficiència, les modificacions introduïdes en este decret llei no suposen la introducció de càrregues administratives incrementals, ni la seua modificació o eliminació, sinó que les reduïxen.

En conseqüència, fent ús de l’autorització prevista per l’article 44.4 de l’Estatut d’Autonomia de la Comunitat Valenciana, a proposta de la consellera d’Innovació, Indústria, Comerç i Turisme, amb la deliberació prèvia del Consell en la reunió de 17 de desembre de 2024,

DECRETE

*Article únic*

Modificació de la disposició addicional segona, «Declaració d’interés general», del Decret llei 19/2021, de 23 de desembre, del Consell, d’autorització de creació de la Societat Valenciana Fira Alacant, SA, i de la Societat Valenciana Fira València, SA

Es modifica la disposició addicional segona, «Declaració d’interés general», del Decret llei 19/2021, de 23 de desembre, del Consell, d’autorització de creació de la Societat Valenciana Fira Alacant, SA, i de la Societat Valenciana Fira València, SA, que queda redactada de la manera següent:

«1. Es declaren d’interés general:

a) Les infraestructures públiques de les societats mercantils Societat Valenciana Fira València, SA, i Societat Valenciana Fira Alacant, SA, que constituïxen les instal·lacions i els recintes de les societats mercantils esmentades. Mitjançant un decret del Consell es podrà modificar la delimitació de les infraestructures esmentades.

b) Les activitats i els servicis que es duguen a terme en l’interior de les instal·lacions o els recintes firals.

Es consideraran compreses en estes les fires comercials autoritzades i declarades internacionals, d’acord amb el que es preveu en la normativa vigent, així com les fires comercials oficials, de caràcter local, provincial, autonòmic o nacional.

S’entendran, així mateix, integrades les activitats que contribuïsquen a la defensa, el suport o el foment del comerç, la indústria o el turisme, les manifestacions culturals o d’oci, així com, igualment, altres activitats com ara reunions, congressos, convencions, conferències o exposicions i qualsevol altre esdeveniment que puga realitzar-se dins del marc dels esmentats àmbits.

2. Exoneració de llicències i autoritzacions administratives

a) Les infraestructures públiques de les societats mercantils Societat Valenciana Fira València, SA, i Societat Valenciana Fira Alacant, SA, quedaran eximides de la llicència ambiental i la llicència d’obertura, previstes, en l’actualitat, i respectivament, en la Llei 6/2014, de la Generalitat, de 25 de juliol, de prevenció, qualitat i control ambiental d’activitats a la Comunitat Valenciana, i en la Llei 14/2010, de 3 de desembre, de la Generalitat, d’espectacles públics, activitats recreatives i establiments públics.

b) Les activitats i els espectacles indicats en l’apartat anterior 1.b) no requeriran autorització administrativa per a realitzar-los.

3. Compliment de les condicions previstes en la normativa sectorial

Les excepcions indicades en els apartats anteriors no eximiran del compliment de les condicions de seguretat per a persones i béns, salut, medi ambient, acústiques, dotacions, comoditat i confort, així com aquelles que es deriven de les normes sectorials que li siguen aplicables.

Les esmentades condicions seran acreditades mitjançant un certificat de conformitat emés per un organisme de certificació administrativa (OCA) o una entitat col·laboradora de l’Administració inscrits en el registre d’entitats col·laboradores de verificació i control d’actuacions urbanístiques de la Generalitat, o per qualsevol altre mitjà conforme a la normativa vigent.

En qualsevol cas, s’haurà de disposar de tots els elements i les mesures de control exigides en la normativa sectorial que resulte aplicable.

4. Responsabilitat, inspecció i control

Les institucions firals i els organitzadors dels esdeveniments seran responsables dels danys i perjuís que es produïsquen a conseqüència de les activitats i servicis que es realitzen en la zona del recinte firal a l’empara d’esta declaració, així com del compliment de les normes sectorials que siguen aplicables.

Les administracions públiques competents tenen, en tot cas, les potestats d’inspecció i control atribuïdes per l’ordenament jurídic.

DISPOSICIÓ FINAL

*Única. Entrada en vigor*

Este decret llei entrarà en vigor l’endemà de publicar-se en el *Diari Oficial de la Generalitat Valenciana*.

  

València, 17 de desembre de 2024

Carlos Mazón Guixot

President de la Generalitat

María Ángela Cano García

Consellera de Innovació, Indústria, Comerç i Turisme


Còpia Permalink ELI